Suomenlinnaan voi tulla pääsymaksu – "Tässä on monta asiaa mietittävänä"

KESÄRETKET Pääsymaksun perimistä Suomenlinnaan harkitaan. Kaupungin asiakkuusjohtaja ei kannata vierailijamaksuja. Moni asukas sen sijaan kyllä.

Suomenlinnaan saapuville matkailijoille harkitaan pääsymaksun asettamista. Suomenlinnan hoitokunta selvittää parhaillaan, minkälaisia vaikutuksia sillä olisi. Johanna Erjonsalo Katso isompi kuva

Sanna Jompero

Suomenlinnaan harkitaan pääsymaksun asettamista turisteille. Suomenlinnan hoitokunta on tekemässä taustakartoitusta asiasta ja tilannut kolmelta asiantuntijalta lausunnot siitä, millaisia vaikutuksia pääsymaksulla olisi.

Selvitystyön aikana pohditaan muun muassa sitä, maksaisivatko pääsymaksua saarelle myös helsinkiläiset vai olisiko helsinkiläisille sekä koti- ja ulkomaisille turisteille esimerkiksi kolme eri maksuluokkaa. Saarella vieraileminen talviaikaan voisi myös olla halvempaa kuin kesällä.

Lausunnot valmistuvat kesään mennessä.

–Tässä on todella monta asiaa mietittävänä. Nyt vasta mietimme, että jos maksu tulisi, niin säilyisivätkö Suomenlinnan kulttuuriarvot. Emme halua, että Suomenlinna muuttuu ulkoilmamuseoksi, vaan että se on elinvoimainen kaupunginosa, sanoo hoitokunnan kehittämispäällikkö Petteri Takkula

Luulen, että perusturistit eivät mitenkään pahastuisi maksusta."

Kaupungin asiakkuusjohtajan Pekka Henttosen kanta asiaan on ehdottoman kielteinen.

–Emmehän me mitenkään voi laittaa yhtä Helsingin kaupunginosaa maksulliseksi. Minusta se tuntuu hyvin vieraalta ajatukselta. On ymmärrettävää, että turistiliikenne haittaa asukkaita, mutta se on kaikkien kaupunkilaisten paikka sekä lisäksi vielä maailmanperintökohde.

Suomenlinna on asumisen ja turismin sulatusuuni. Aurinkoisina kesäpäivinä saarella vierailee päivässä jopa 10 000 matkailijaa. Samaan aikaan se on noin 800 suomenlinnalaisen koti.

– Tärkeintä on, että saamme nyt enemmän tietoa mahdollisten maksujen vaikutuksista. Haluamme kehittää Suomenlinnaa turistikohteena, mutta myös asuinalueena. Selvitämme, olisivatko maksut näitä tavoitteita tukevia vai hidastavia, Takkula toteaa.

Asukasedustajana Suomenlinnan johtokunnassa istuva Herman Ljungberg on pääsymaksujen kannalla.

– Saarella käy miljoona turistia vuodessa. Siitä tulee isot kulut esimerkiksi matkailuneuvonnan, siivouksen ja etenkin kulumisen takia.

Kävijämaksu voitaisiin periä esimerkiksi kuljetusmaksuna ja se voisi olla viisi euroa kävijältä.

– Luulen, että perusturistit eivät mitenkään pahastuisi maksusta.

Haaga-Helia teki vuonna 2016 selvityksen siitä, miten eri kohderyhmät suhtautuisivat maksullisuuteen.

–Päälopputulos oli, että ulkomaiset matkaajat olisivat valmiita maksamaan saarelle pääsystä muutaman euron. Helsinkiläiset olivat erittäin haluttomia maksamaan yhtään mitään, kertoo Takkula.

Yksi syy pääsymaksujen asettamiseen voisi olla myös asuntojen vuokrankorotuspaineet.

Hoitokunta harkitsee nostavansa kesällä vuokria jopa 20 prosenttia.

– Asukkaiden tiheä vaihtuminen nostaa kustannuksia ja vähentää vuokratuottoja. Enemmän tuloja hoitokunta saisi lauttamaksusta kuin vuokrankorotuksista, Ljungberg sanoo.

Suomenlinnan hoitokunta on opetus- ja kulttuuriministeriön alainen valtion virasto. Sen tehtäviin kuuluu linnoituksen, rakennusten ja maiseman restaurointi sekä ylläpito.

Hoitokunta huolehtii myös toimitilojen ja asuntojen vuokraaminen sekä Suomenlinnan esittelystä kävijöille ja alueen hallinnoinnista.

Miljoonaa matkailijaa vuodessa Suomenlinnan hoitokunta selvittää parhaillaan, minkälaisia vaikutuksia pääsymaksun asettamisesta matkailijoille Suomenlinnaan olisi. Idea on ollut ilmassa jo vuosia. Hoitokunta on tilannut selvityksiä ja lausuntoja asiasta. Saarella käy vuosittain noin miljoona matkailijaa Määrä on pysynyt samana viimeiset kaksi vuotta. Vielä viitisen vuotta sitten turisteja kävi saarella vuosittain noin 850 000. Suomenlinna liitettiin vuonna 1991 UNESCO:n maailmanperintöluetteloon ainutlaatuisena sotilasarkkitehtuurin muistomerkkinä.